Michel Der Zakarian

Ura pelaajana

Der Zakarian syntyi Jerevanissa, Armenian sosialistisessa neuvostasavallassa, mutta urheilulliset kannuksensa hän hankki Ranskassa. Juniorina Vivaux Maronniersia ja Mazargues'ta edustanut Der Zakarian aloitti ammattilaisuransa 1979 FC Nantes Atlantiquessa, jossa hän pelasi yhdessä mm. seuraikonien Henri Michelin ja Maxime Bossis'n kanssa. Der Zakarian kuului FC Nantes'n miehiestöön yhdeksän kauden ajan pelaten kaikkiaan 140 liigaottelua.
1988 Der Zakarian jätti FC Nantes'n ja siirtyi Montpellier HSC:n miehistöön. Hän onnistui vakiinnuttamaan paikkansa seuran kokoonpanossa ja edusti joukkuetta 10 kauden ajan. Hän lopetti uransa seuran paidassa 35-vuotiaana 1998.
Maajoukkuetasolla Der Zakarian ei koskaan noussut Neuvostoliiton maajoukkuerinkiin, mutta pelasi 1996–1997 viisi maaottelua Armenian maajoukkuepaidassa.

Ura valmentajana

Der Zakarian aloitti valmennusuransa 1998 Montpellier HSC:n organisaatiossa valmentaen seuran kakkosjoukkuetta aina vuoteen 2006 saakka, jolloin hän siirtyi FC Nantes Atlantiquen kakkosjoukkueen peräsimeen.
Syyskuussa 2006 FC Nantes Atlantiquen päävalmentajaksi noussut Georges Eo nimesi Der Zakarianin apuvalmentajakseen ja tämä jätti kakkosjoukkueen valmentamisen. Eon valmennuspestyi ei sujunut ruusuisesti ja hän saikin potkut jo helmikuussa 2007. Potkujen jälkeen FC Nantes nimesi Der Zakarianin ja tšadilaisen Japhet N'Doramin luotsaamaan seuraa kauden loppuun. Kausi päättyi seuran osalta putoamiseen Ranskan pääsarjasta 44 vuotta kestäneen taivalluksen jälkeen.
Putoamisesta huolimatta seurajohto antoi luottoa Der Zakarianille, joka jatkoi seuran päävalmentajana. Hänen johdollaan FC Nantes sijoittui kaudella 2007/08 Ligue 2:ssa hopealle ja palasi yhden kauden tauon jälkeen takaisin pääsarjaan.
Kausi 2008/09 Ligue 1:ssä alkoi kuitenkin Nantes'n osalta surkeasti. Seurajohto sai tarpeekseen jo kolmen kierroksen jälkeen, kun Nantes oli hävinnyt kaksi ottelua ja pelannut kerran tasan. Der Zakarianille annettiin potkut 26. elokuuta.
Kesällä 2009 Der Zakarian palasi valmennustehtäviin siirryttyään Clermont Footin päävalmentajaksi.  Der Zakarianin johdolla Clermont taisteli kolmena kautena tiukasti noususta liigaan, mutta jäi parhaimmillaan viidenneksi kaudella 2011/12. Der Zakarianin sopimus päättyi kevääseen 2012, eikä hän tehnyt enää jatkosopimusta Clermontin kanssa.  Kauden jälkeen hän palasi neljän vuoden tauon jälkeen FC Nantes Atlantiqueen päävalmentajaksi.  Der Zakarianin johdolla Nantes sijoittui kaudella 2012/13 Ligue 2:ssa toiseksi ja nousi neljän kauden jälkeen takaisin pääsarjatasolle. Kaudella 2013/14 Nantes sai 16 kuukauden mittaisen siirtokiellon rangaistuksena vuoden 2012 epäselvyyksistä Ismaël Bangouran siirtoon. Seura säilyi rangaistuksesta huolimatta sarjasta ollen lopulta 13:s. Joukkue pelasi Der Zakarianin alaisuudessa kaksijakoisesti. Esimerkiksi kaudella 2014/15 joukkue pelasi syyskaudella yhdeksän ottelua tappiotta putkeen, mutta hyyti kevään kuluessa sijalle 14. Huhtikuun lopulla 2016 Der Zakarian ilmoitti pitkään jatkuneen spekuloinnin jälkeen jättävänsä seuran kauden jälkeen. Der Zakarian perusteli lähtöään haluttomuudella työskennellä seuran puheenjohtaja Waldemar Kitan alaisuudessa. Der Zakarian oli seuran pitkäaikaisin valmentaja sitten Raynald Denoueix'n (1997-2001).
Toukokuun lopussa 2016 Der Zakarian teki kaksivuotisen sopimuksen Ligue 2:een pudonneen Stade de Reimsin kanssa. Reims sijoittui hänen alaisuudessaan Ligue 2:ssa seitsemänneksi ja jäi 11 pisteen päähän suorasta noususta. Kauden jälkeen Der Zakarian jätti Reimsin.
Pian Reimsistä lähtönsä jälkeen Der Zakarian allekirjoitti sopimuksen Montpellier HSC:n kanssa.